Izvor: Tanjug/ Sava Radovanović

Prvostepenom presudom Specijalnog suda u Beogradu biznismen Miroslav Mišković osuđen je na pet godina zatvora za pomaganje pri utaji poreza sinu Marku, a za malverzacije sa putarskim preduzećem je oslobođen.

Mišković nije došao na izricanje presude jer nije hteo da bude prisutan dok mu kaznu izriču oni koji su mu "ozbiljno narušili zdravlje i umesto dokaza i zakona nudili tuđa razmišljanja o njegovoj sudbini". Zdenko Tomanović

Kako se navodi u presudi, on je osuđen jer je savetima pomogao sinu Marku, vlasniku kompanije Mera invest, da utaji porez u iznosu od 320.272.803 dinara.

Mišković, koji nije prisustvovao suđenju, istom presudom je oslobođen optužbe da je oštetio putarska preduzeća Beograd i Niš, i da je finansijskim poslovanjem izvlačio novac iz njih.

Odlukom sudskog veća, kojim je predsedavala Maja Ilić, Mišković je dužan i da plati kaznu od osam miliona dinara, kao i troškove postupka, koji će biti naknadno utvrđeni. U kaznu zatvora od pet godina uračunaće mu se vreme koje je proveo u pritvoru, od 12. decembra 2012. do 23. jula 2013. godine.

Pravo žalbe Mišković ima u roku od 15 dana od dana prijema pisanog otpravka presude, a njegovi branioci su zatražili da se taj rok produži na 30 dana, što je u prihvaćeno.

00:00 Izvor: N1

Obrazloženje suda: Miroslav Mišković donosio ključne odluke

Sudija Ilić je, obrazlažući presudu, rekla da je Miškoviću kazna veća od one koju je dobio njegov sin Marko zbog toga što je tokom postupka dokazano da je on donosio sve ključne odluke.

POVEZANE VESTI Delta holding: Mišković osuđen bez ijednog dokaza

Saveti Miroslava Miškovića su, prema oceni sudskog veća, bili takozvano psihičko pomaganje, ključno da se akcije putarskih preduzeća unesu kao osnivački ulog Mera investa, a onda prodaju Nibens grupi.

Istaknuto je da je Mišković tokom suđenja priznao da njegov sin, iako je vlasnik, nije bio preterano zainteresovan za posao, pa je on odlučivao o svemu i tako je "za tri sekunde" doneo odluku od prodaji 41 odsto akcija preduzeća za puteve Niš Ninens grupi za 25 miliona evra.

Sud je ocenio da je Marko Mišković pokušao da minimizira svoju ulogu u poslovanju Mera investa, objašnjavajući da ga više inetresuju muzika, film i sport, i u iskazima je bio jasan da je strateške odluke donosio njegov otac.

Tomanović: Presuda je paradoks

Izvor: Tanjug/Oksana Toskić

Miškovićev advokat Zdenko Tomanović najavio je da će uložiti žalbu na presudu. Kaže da presuda nije rezultat dokaza već "nedostatak hrabrosti suda da se suprotstavi više puta u proteklih nekoliko godina javno izrečenim najavama i obećanjima političke elite naše zemlje da će se ovakva presuda i doneti u nekoj skorijoj budućnosti ovakve odluke".

Dodao je da je u Srbiji sada "dovoljan politički stav" da bi neko bio uhapšen i osuđen.

"Ovo je jedan realan odnos snaga moći između s jedne strane onih koji imaju moć da obećavaju, najavljuju i na kraju realizuju stavove o nečijoj krivici i sudske vlasti koja je samo deklarativno samostalna i nezavisna", rekao je Tomanović.

Kaže da će presuda izrečena Miškoviću postati paradoks jer je njegov klijent oslobođen centralnog krivičnog dela optužnice zbog kojeg je bio u pritvoru, a osuđen je jer je sud ocenio da je bliskost oca i sina bila dovoljna za davanje saveta o krivičnom delu.

Tomanović je dodao da je tako sud "osudio pomagača na kaznu zatvora mnogo veću od kazne koju je dobio izvršilac kome pomagač navodno pomaže".

Na pitanje o tome šta će biti sa jemstvom od 12 miliona evra, Tomanović je kazao da još ne zna šta će biti sa tim novcem, ali da će podneti zahtev da se jemstvo vrati i da se ukinu sve mere.

Tužilaštvo za organizovani kriminal zatražilo je ranije da se Mišković osudi na 12 godina zatvora i novčanu kaznu za krivična dela zloupotrebe službenog položaja i poreske utaje u pomaganju.

Odbrana Miškovića zatražila je oslobađajuću presudu, jer kako su naveli, ne postoje dokazi da je Mišković vršio finansijske malverzacije sa putarskim preduzećima.

Miškoviću je suđenje zbog zdravstvenih razloga izdvojeno krajem prošle godine, pa presuda nije izrečena 25. marta kada je njegov sin Marko Mišković osuđen na tri i po godine zatvora i novčanu kaznu od osam miliona dinara za utaju poreza.

Marko Mišković i Milo Đurašković oslobođeni su optužbi za zloupotrebe sa putarskim preduzećima i kruševačkom Fabrikom maziva.

Miroslav Mišković je proveo osam meseci u pritvoru, a pušten je uz jemstvo od 12 miliona evra.